user
Negara kita turut menerima tempias akibat wabak selesema burung dan penyakit Sindrom Pernafasan Akut yang Teruk (SARS) yang berlaku di kebanyakan negara di dunia baru-baru ini.
Jelaskan langkah-langkah yang perlu diambil oleh negara kita dan negara-negara yang terlibat.


assistant
Industri pelancongan negara terjejas sedikit akibat wabak selesema burung dan penyakit Sindrom Pernafasan Akut yang Teruk (SARS) yang berlaku di kebanyakan negara di dunia baru-baru ini. Namun demikian, wabak penyakit itu berjaya dikawal dan tidak memberikan kesan yang serius terhadap industri pelancongan dan kesihatan rakyat negara kita. Hal ini dikatakan demikian kerana pihak kerajaan telah mengambil langkah-langkah yang berkesan untuk menangani penyakit tersebut. Berdasarkan langkah mencegah lebih baik daripada mengubati, penyakit tersebut tidak merebak kepada rakyat negara kita. Namun begitu, rakyat negara ini perlu berwaspada dan berasa bimbang akan wabak yang menular di seluruh dunia itu. Terdapat beberapa langkah yang boleh diambil untuk menangani masalah tersebut.

     Negara kita dan negara-negara yang terlibat sepatutnya mengambil langkah seperti mengasingkan pesakit yang menghidap wabak tersebut. Dengan perkataan lain, pesakit perlu dikuarantin dan diasingkan daripada orang awam agar penyakit tersebut tidak merebak kepada orang lain iaitu sebelum nasi menjadi bubur. Jika tindakan ini diambil sudah pasti penyakit ini dapat dikawal dan tidak akan disebarkan kepada orang lain dan juga ke negara-negara lain. Seterusnya, keadaan ini bukan sahaja tidak akan memudaratkan kesihatan manusia malahan industri pelancongan juga tidak terjejas.

     Langkah lain yang perlu dijalankan ialah anggota masyarakat hendaklah mengelakkan diri daripada melancong ke negara-negara yang terlibat. Rakyat negara kita atau negara lain perlu membatalkan rancangan buat sementara waktu untuk pergi melancong ke negara-negara yang sedang dilanda wabak itu seperti negara China, Hong Kong, dan Indonesia. Langkah yang dikatakan sebagai menyediakan payung sebelum hujan, diharapkan dapat mengelakkan seseorang itu daripada dijangkiti oleh penyakit yang berbahaya terebut.

     Pihak berkuasa setiap negara juga perlu membuat pemeriksaan yang ketat dan menyediakan alat pengimbas di pintu-pintu masuk utama negara masing-masing. Sebagai contohnya, alat pengimbas tersebut perlu diletakkan di lapangan-lapangan terbang antarabangsa seperti di KLIA, Kuching, dan Bayan Lepas. Alat pengimbas tersebut berupaya untuk mengesan pelancong yang memasuki negara kita sekiranya mereka dijangkiti oleh penyakit itu. Sekiranya mereka telah dijangkiti oleh penyakit tersebut, maka mereka perlu dibawa ke hospital untuk diberikan rawatan dan dikuarantin.

     Pihak berkuasa perlu menyediakan ubat-ubatan dan vaksin yang boleh melawan virus H5N1 dan mencegah virus tersebut daripada menyerang manusia. Seseorang yang perlu ke luar negara atas urusan yang penting perlu diberikan suntikan vaksin yang dapat mencegah seseorang itu daripada dijangkiti penyakit tersebut. Hal ini dikatakan demikian kerana vaksin yang berkesan akan berupaya untuk melawan virus penyakit itu daripada menyerang mangsanya. Orang yang sudah dijangkiti oleh penyakit itu pula, perlu diberikan rawatan yang rapi dengan ubat-ubatan yang benar-benar berkesan untuk mengubati pesakit tersebut.

     Langkah seterusnya ialah pihak berkuasa perlu memusnahkan haiwan yang telah dijangkiti dan menjadi punca penyakit itu merebak kepada manusia pula. Unggas seperti burung dan ayam yang telah dijangkiti perlulah dihapuskan segera agar wabak tersebut tidak menjangkiti manusia pula. Hal ini perlu dilakukan kerana penyakit ini sebenarnya berpunca daripada unggas seperti ayam dan burung yang dijangkiti oleh virus tersebut. Seterusnya, virus itu berpindah kepada manusia yang memeliharanya atau terlibat secara langsung dengan unggas tersebut setiap hari.

     Sebagai kesimpulannya, pihak kerajaan dan rakyat hendaklah peka terhadap keadaan di sekeliling mereka dan mengambil langkah yang berkesan untuk menangani masalah tersebut. Aspek penjagaan kebersihan dan kesihatan perlulah diberikan perhatian yang utama dalam kehidupan seharian. Janganlah sudah terhantuk baru nak tengadah kerana sekiranya aspek kebersihan diabaikan sudah pasti penyakit itu akan mudah menyerang mangsanya. Jadi, langkah awal penting untuk menghindarkan seseorang itu daripada dijangkiti oleh wabak yang berbahaya ini. Selain itu, tindakan tersebut juga akan dapat meyakinkan pelancong yang hendak melancong ke negara kita dan industri pelancongan tidak akan terjejas. Kita berharap agar masalah itu dapat ditangani dengan berkesan demi kesihatan dan kesejahteraan rakyat negara ini.